# Manuel Herreros Casas

Manuel Herreros Casas (Villarrobledo, 20 d'abril de 1963), més conegut com a Champi Herreros, és un antic pilot de motociclisme valencià d'origen manxec que va guanyar el darrer campionat del món de 80cc disputat, el de 1989. Abans, ja n'havia estat dues vegades seguides subcampió (1986-1987). Especialitzat en cilindrades petites, Herreros competí en el mundial de motociclisme entre el 1984 i el 1991 i també en el campionat d'Espanya, el qual guanyà en la cilindrada de 80cc el 1987.

## Carrera esportiva
### Primers anys

Nascut a Villarrobledo, a la província d'Albacete, Herreros resideix des que tenia set mesos a Torrent, a l'Horta Sud. El sobrenom de Champi li'l posaren els seus amics d'infantesa a Torrent, quan vorejava els dotze anys, pel fet del seu domini de la bicicleta però sense haver guanyat encara res (és a dir, encara no era Champion, només Champi de moment).
Herreros va debutar en competició a Torrent, el 1980. El 1981 ja va guanyar la seva primera cursa, concretament, una de 125cc amb una Bultaco al circuit del Jarama. El 1982 va guanyar la Copa d'Espanya Júnior de 80cc i el 1983 ja fou tercer al campionat d'Espanya de la mateixa cilindrada.

### Al mundial de motociclisme

Herreros va disputar el seu primer Gran Premi el 1984 en participar en les cilindrades de 80cc i 125cc al Gran Premi d'Espanya, al circuit del Jarama, amb una Derbi i una MBA respectivament. La temporada següent el va fitxar Derbi com a company d'equip d'Aspar al mundial de 80cc i hi va acabar en quarta posició.
El 1986 va obtenir al Gran Premi d'Alemanya la primera de les dues úniques victòries que va aconseguir al mundial al llarg de la seva carrera. Aquell any va ser subcampió del món per darrere d'Aspar, resultat que va repetir l'any següent. El 1987, a més, va aconseguir la seva segona i darrera victòria al Gran Premi de San Marino i va guanyar el Campionat d'Espanya de la mateixa cilindrada. El 1988 acabà el mundial de 80cc en quarta posició i el de 125cc, el primer que disputava amb la Derbi oficial, en la quinzena després d'aconseguir el seu únic podi en aquesta categoria al Gran Premi de les Nacions, on fou segon.
L'última temporada d'Herreros a Derbi va ser la de 1989, any en què es va proclamar campió del món de 80cc gràcies a la seva regularitat (va obtenir quatre segons llocs als sis Grans Premis de què constava el calendari). Aquella temporada, el seu màxim rival era l'alemany Peter Öttl. En arribar a la darrera cursa del Campionat, el Gran Premi de Txecoslovàquia de Brno, tots dos aspirants estaven empatats a punts. La cursa fou molt disputada fins que Öttl caigué en el darrer revolt, perdent així tota opció al títol. Aquella cursa l'acabà guanyant el basc Herri Torrontegui i Champi fou segon, un resultat que li va donar el títol amb un marge de 8 punts sobre Stefan Dörflinger i 17 sobre Öttl. Era la primera vegada que algú es proclamava campió del món de motociclisme (tret de la categoria dels sidecars) sense guanyar cap cursa durant la temporada.

### Retirada

El 1990, amb la categoria de 80cc ja desapareguda, Herreros va tornar a la de 125cc amb una JJ Cobas, però sense èxit: aquell any no va obtenir ni un sol punt i el 1991 es va classificar trenta-tresè. En acabar la temporada de 1991, Champi Herreros es va retirar de les competicions.
Herreros ha estat sempre implicat en el teixit veïnal de la seva ciutat d'acollida, Torrent. Allà va fundar i dirigeix un equip de motociclisme anomenat Formació Motociclista Torrent i ha estat sovint membre del Jurat dels Premis Carta de Poblament (atorgats per l'Ajuntament en reconeixement a mèrits culturals, educatius, científics i socials dins la societat torrentina).

## Distincions

Al llarg de la seva carrera, Herreros ha rebut diverses distincions en reconeixement dels seus mèrits cívics i esportius, com ara la Medalla d'argent al Mèrit Esportiu (1994), la Insígnia d'or de l'Ajuntament de Torrent (4 de març del 2002) i l'Homenatge de l'Associació de Veïns Nicolàs Andreu de Torrent (15 d'agost del 2006). És soci honorífic d'UNICEF.
El 2013, Herreros va ser seleccionat al costat d'altres pilots famosos (John McGuinness, Phillip McCallen, Freddie Spencer, Phil Read, Michael Dunlop i Giacomo Agostini entre d'altres) per a participar en una "Volta d'Honor" al TT de l'Illa de Man.

## Resultats al Mundial de motociclisme

Font:
Barem de puntuació de 1969 a 1987:
| Posició | 1 | 2 | 3 | 4 | 5 | 6 | 7 | 8 | 9 | 10 |
| Punts | 15 | 12 | 10 | 8 | 6 | 5 | 4 | 3 | 2 | 1 |
Barem de puntuació de 1988 a 1992:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Punts | 20 | 17 | 15 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida)
| Any | Categoria | Equip | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | Punts | Posició | Victòries |
| 1984 | 80cc | Derbi | RSA - | NAT - | ESP NQ | AUT - | GER - | FRA - | YUG - | DTT - | BEL - | GBR - | SWE - | SM - | | | 0 | - | 0 |
| 1984 | 125cc | MBA | RSA - | NAT - | ESP 5 | AUT - | GER - | FRA - | YUG - | DTT - | BEL - | GBR - | SWE - | SM - | | | 6 | 15è | 0 |
| 1985 | 80cc | Derbi | RSA - | ESP 3 | GER - | NAT 2 | AUT - | YUG 3 | DTT 4 | BEL - | FRA NQ | GBR - | SWE - | SM 6 | | | 45 | 4t | 0 |
| 1985 | 125cc | MBA | RSA - | ESP NQ | GER - | NAT - | AUT - | YUG - | DTT - | BEL - | FRA - | GBR - | SWE - | SM - | | | 0 | - | 0 |
| 1986 | 80cc | Derbi | ESP 3 | NAT 3 | GER 1 | AUT 2 | YUG NQ | DTT 2 | BEL - | FRA - | GBR 4 | SWE - | SM 3 | BWU 4 | | | 85 | 2n | 1 |
| 1987 | 80cc | Ducados-Derbi | JPN - | ESP 6 | GER 5 | NAT 2 | AUT 3 | YUG 5 | DTT 2 | FRA - | GBR - | SWE - | CSR 4 | SM 1 | POR 2 | | 86 | 2n | 1 |
| 1988 | 80cc | Ducados-Derbi | JPN - | USA - | ESP 4 | EXP 2 | NAT 3 | GER 3 | AUT - | DTT - | BEL - | YUG 7 | FRA - | GBR - | CSR NC | | 69 | 4t | 0 |
| 1988 | 125cc | Ducados-Derbi | JPN - | USA - | ESP NC | EXP - | NAT 2 | GER 4 | AUT NC | DTT - | BEL - | YUG NC | FRA - | GBR 16 | | | 30 | 15è | 0 |
| 1989 | 80cc | Ducados-Derbi | JPN - | AUS - | USA - | ESP 5 | NAT 4 | GER 2 | AUT - | YUG 2 | DTT 2 | BEL - | FRA - | GBR - | CSR 2 | | 92 | 1r | 0 |
| 1990 | 125cc | JJ Cobas | JPN NC | USA - | ESP - | NAT 16 | GER NC | AUT NC | YUG NC | DTT NC | BEL NC | FRA NC | GBR 20 | SWE 21 | CSR NC | HUN NC | 0 | - | 0 |
| 1991 | 125cc | JJ Cobas | JPN 33 | AUS NQ | USA - | ESP 10 | ITA NQ | GER NQ | AUT - | EUR - | DTT - | FRA - | GBR - | SM - | | | 6 | 33è | 0 |

## Referències

* ↑ Gastón, Marta. «Los últimos campeones» (en castellà). motociclismo.es. Motociclismo, 04-12-2014. [Consulta: 25 setembre 2024].
* ↑ Noyes, Dennis. «3. "Champi" Herreros». A: SOLO MOTO Grand Prix 89 (en castellà). Barcelona: Alesport, SA, tardor 1989, p. 21.
* ↑ Herreros, Francisco; Aznar, José Luis. «Pilotos españoles en el Mundial». A: Historia del motociclismo en España (en castellà). Barcelona: RACC, 1998, p. 223-224. ISBN 84-920886-5-6.
* 1 2 «La A.V.V. Nicolás Andreu de Torrent homenajea a su vecino Manuel Herreros “Champi”» (en castellà). cronicalocal.info, 24-07-2006. [Consulta: 2 maig 2011].
* 1 2 Herrero, Javier. «Manuel "Champi" Herreros, El Último Emperador.» (en castellà). wxatgp500.co.uk, 24-08-2010. Arxivat de l'original el 3 de març 2016. [Consulta: 2 maig 2011].
* ↑ «Homenaje a 'Champi' Herreros» (en castellà). dosruedas.feriavalencia.com. Fira de València. [Consulta: 19 setembre 2024].
* ↑ Alguersuari, Jaume (Director) «Clasificación final de la Copa Junior» (en castellà). SOLO MOTO. Jaime Alguersuari, ALESPORT, S.A. [Barcelona], núm. 356, 19-11-1982, p. 33.
* ↑ Alguersuari, Jaume (Director) «Velocidad. Campeonato de España» (en castellà). SOLO MOTO 30. Alesport S.A. [Barcelona], núm. 11, 12-1983, p. 103-104.
* ↑ Porcar, Joan «Tablas de puntuación definitivas» (en castellà). SOLO MOTO Treinta. Alesport S.A. [Barcelona], núm. 20, 15-09-1984, p. 45.
* ↑ Alguersuari, Jaume; Porcar, Joan; Monllau, Vic «Todo el Mundial 85. Apabullantes las Derbi» (en castellà). SOLO MOTO Treinta. Alesport S.A. [Barcelona], núm. 35, 15-12-1985, p. 60-61.
* ↑ Noyes, Dennis «Manuel Herreros» (en castellà). El Campeonato del Mundo de Velocidad 1988. Alesport, SA [Barcelona], tardor 1988, pàg. 18.
* ↑ Bueno, Pablo. «Champi Herreros vuelve a volar con la Derbi 80» (en castellà). motociclismo.es, 28-08-2009. Arxivat de l'original el 4 de maig 2011. [Consulta: 2 maig 2011].
* ↑ Blancafort, Raymond. «"Champion"» (en castellà). Hemeroteca p. 5. Mundo Deportivo, 27-08-1989. [Consulta: 25 setembre 2024].
* ↑ «El PSOE felicita als guardonats amb els premis Carta de Poblament». laopiniondetorrent.es, 11-08-2009. [Consulta: 2 maig 2011].
* ↑ «Torrent se pasa al mundo de las dos ruedas» (en castellà). hortanoticias.com. Horta Noticias, 06-05-2009. [Consulta: 25 setembre 2024].
* ↑ «Torrent acoge la presentación del nuevo equipo de Formació Motoclista Torrent» (en castellà). torrent.lacoctelera.net, 06-05-2009. Arxivat de l'original el 18 de juny 2009. [Consulta: 2 maig 2011].
* 1 2 «Se fallan los premios Carta Poblament» (en castellà). noutorrenti.com, 19-11-2009. Arxivat de l'original el 30 de juny 2013. [Consulta: 2 maig 2011].
* ↑ Merino, Juan Manuel. «El deporte español premia a todos sus héroes» (PDF) (en castellà). Hemeroteca p. 48. Mundo Deportivo, 22-12-1994. [Consulta: 25 setembre 2024].
* ↑ «Glittering Line Up For Classic Racer Magazine Classic TT Lap Of Honor» (en anglès). Cycle News. Isle of Man Festival, 13-08-2013.
* ↑ «Manuel Herreros» (en anglès). MotoGP.com. Arxivat de l'original el 9 d’octubre 2014. [Consulta: 2 maig 2011].

## Enllaços externs

* Article sobre la seva trajectòria a Motociclismo.es (castellà)
Campions del Món de motociclisme de 50cc i 80cc$^1$ :
1962 - Degner
1963 - Anderson
1964 - Anderson
1965 - Bryans
1966 - Anscheidt
1967 - Anscheidt
1968 - Anscheidt
1969 - Nieto
1970 - Nieto
1971 - De Vries
1972 - Nieto
1973 - De Vries
1974 - Van Kessel
1975 - Nieto
1976 - Nieto
1977 - Nieto
1978 - Tormo
1979 - Lazzarini
1980 - Lazzarini
1981 - Tormo
1982 - Dörflinger
1983 - Dörflinger
1984 - Dörflinger
1985 - Dörflinger
1986 - Martínez
1987 - Martínez
1988 - Martínez
1989 - Herreros :
$^1$El campionat de 50cc se substituí pel nou de 80cc la temporada de 1984. :